stanford-oval/wikipedia huggingface dataset:
דייוויד מרגוליס

| --- | --- |

צילום של האמן בעת עבודתו במאי 1940 בביתן לשחפת של בית החולים בלוויו בניו יורק. הצילום נמצא בארכיון האמנות האמריקאית
 לידה:  3 בספטמבר 1911 
 פטירה:  8 באוקטובר 2003 (בגיל 92) ניו יורק, ארצות הברית 
 הושפע על ידי:  וילם דה קונינג 
 
דייוויד מרגוליס (באנגלית:David Margolis;‏ 3 בספטמבר 1911 – 8 באוקטובר 2003) היה צייר יהודי-אמריקאי שנודע בציורי הקיר שלו בניו יורק. נודע בציורי קיר ובפיסול במתכות.
קורות חייו

מרגוליס נולד ב-1911 במשפחה יהודית מוולוצ'יסק באוקראינה, אז במסגרת האימפריה הרוסית. הוריו היו ישראל מרגוליס ושיינדל לבית רוסמן. היה לו אח יותר גדול בשם בוריס.

ב-1931 הוא היגר לארצות הברית
עד 1929 הוא למד באקדמיה לאמנויות יפות של אודסה ואחר כך ב"אקול דה בוז אר" במונטריאול (1931), כמו כן באקדמיה הלאומית לאמנויות בניו יורק (1932). - 1934 חבר באגודת הסטדונטים לאמנות.
פעילותו

מרגוליס נודע במיוחד בפרסקו בקיר הרוטונדה שבכניסה לבית החולים בלוויו.
עבד אז עם עוד שני ציירים שהרוויחו 26.50 דולר לשבוע. את הציורים הקדיש ל"תולדות קדמת האנושות", לטבע, לחקלאות ותעשייה. הפנלים המרכזיים הציגו את הנושאים "בנייה, הריסה ושיקום"
ב-1945 האטריום שבו נמצאו הציורים נעזב והפרסקואים יחד איתו. בזמנים שונים שימש האטריום כמחסן, כמזנון, משרדים ושוב פעם מחסן לבגדי המטופלים שהיו דיירי רחוב. כמה ציורים חדשים כיסו את הישנים. אחרים כוסו בשכבות של גריז למטבח או טפטים.
ב-1985 הציג 27 פסלים במוזיאון לאמנון בויצ'יטה.
ב-1991 בית החולים בלוויו עבר עיצוב מחדש מבחינה אדריכלית והאטריום הפך לכנסייה הראשית לבניין. חפירות ברוטונדה חשפו מחדש את ציורי הקיר של מרגוליס שחלקם כוסו על ידי האמן עצמו בשעוות מגן. בעת חשיפתם של הציורים כשהיה בן 80 השתתף בשיפוצם יחד עם האמנית לורטה קילר והוסיף להם תמונות בהם מופיעים הוריו, כלב מילדותו, יחיד שנלחם במלחמת האזרחים בספרד, אוצר אמנות מפורסם, ואחיות ורופאים שהכיר בעת עבודתו המקורית.
מרגוליס השתתף בסלון הנשפים סבוי Savoy Ballroom בחברתו של הצייר האקספרסיוניסטי המופשט שהשפיע על סגנונו.

בשנות ה-1930 היה מרגוןליס עוזרו של דייגו ריברה בעת תערוכתו במרכז רוקפלר

הוא היה חבר באגודת האמנים של ברוקלין

וב"מיזם האמנות הפדרלי".
מרגוליס נפטר ב-2003 בגיל 92 בגריניץ' וילג' בניו יורק. טקס הלווייה
התקיים ב-Gramercy Park Memorial Chapel
חייו הפרטיים

היה נשוי לרות ואב לשלוש בנות:יוג'ניה, הלן ואדריאן.

אחיו הבכור בוריס (ברוך) מרגו (1995-1902) היה ממציא.
הוקרה

1979, 1980, 1988 - פרס האיגוד של האמנים האמריקאים העכשוויים
1995 - הפרס לעיצוב של ועדת העיצוב הציבורי של העיר ניו יורק - עבור ציורי הקיר שיצר עבור מינהל קידום העבודות
יצירות > ציורי קיר

1937 בבית הספר סזאות' ג'. טילדן בניו ירוק
1936 - בתיכון לטקסטיל בניו יורק
1941 - בית החולים בלוויו בניו יורק
1936 - בגלריית מרצ'ה במוסקבה
יצירות > תערוכות יחיד

1969 - מוזיאון קולג' בברוקלין
1972 - אוניברסיטת ניו יורק
1978 - בוונציה Alphabet Asart, Tragetto Gallery
1980 - גלריית סמואל דורסקי,
1984 - מוזיאון האמנות בויצ'יטה
1986 - גלריית האדסון, ניו יורק
1988 - גלריית האדסון, ניו יוק
יצירות > תערוכות משותפות

1977 - בבית הספר פרסונס לעיצוב בניו יורק
1979 = תערוכת האגודה האמריקאית לאמנים עכשוויים
1981 - במוזיאון האמנות Provincetown Art Museum במדינת מסצ'וסטס
1981. 1982 - איגוד גילדה האמנים בניו יורק
1989 - האיגוד האמריקאי לאמן העכשווי
1989 - בגלריית אניטה שפולסקי בניו יורק
1989 = גלריית קתרינה ריץ' פזלו בניו יורק
1980 - מוצג לסירוגין במוזיאון לאמנות של תל אביב, אוסף סמואל דורסקי,
1989 - במוזיאון המחוזי נאסאו לאמנויות יפות
1989 - במוזיאון לאמנות ויצ'יטה, מחלק בתי הבחולים
הערות שוליים

1 2 3  artprice
↑  [ http://www.legacy.com/obituaries/nytimes/obituary.aspx?n=david - margolis&pid=1471233 obituary in NYT 2003]
↑  artprice
↑  prabook]
↑  Abstract Expressionism Warholstars 1932
↑  https://web.archive.org/web/20120218002605/http://ascartists.org/history.American Society of Contemporary Artists htm]
↑  מילות הספד בעיתון ניו יורק טיימס 2003
↑  מילות הספד בעיתון ניו יורק טיימס 2003
↑
↑  מנהל עיריית ניו יורק
↑  prabook
| --- | --- |
בקרת זהויות :  ISNI: 0000 0000 7905 7608  LCCN: no2016168345  SNAC: w6x351cg  VIAF: 92509377   WorldCat (עם VIAF): 92509377
אריה ליב פיינשטיין

| --- | --- |

 לידה:  5 בינואר 1821 ב' בשבט ה'תקפ"א דומצ'ב, פלך גרודנו, האימפריה הרוסית
 פטירה:  18 בינואר 1903  (בגיל 82) י"ט בטבת ה'תרס"ג בריסק
 כינוי:  אל"ף
 מקום קבורה:  בריסק
 מדינה:  האימפריה הרוסית 
 מקום פעילות:  בריסק בליטא
 תקופת הפעילות:  ? – 20 בינואר 1903 
 השתייכות:  יהדות אורתודוקסית
 תחומי עיסוק:  מחקר תורני, היסטוריה יהודית, עסקים
 
אריה ליב פיינשטיין (באנגלית: Aryeh Löb Feinstein; ב' בשבט ה'תקפ"א, 5 בינואר 1821 – י"ט בטבת ה'תרס"ג, 18 בינואר 1903) היה מלומד יהודי מהאימפריה הרוסית, חוקר תורני וסופר שפעל בעיקר בבריסק בליטא.
ביוגרפיה

אריה ליב נולד בדומצ'ב שבפלך גרודנו, האימפריה הרוסית (כיום בבלארוס) לאביו רבי בנימין, ולחיה, בתו של רבי יהודה ליב מלוברטוב.
בימי נעוריו בדומצ'ב, התבלט בשקדנותו ובסקרנותו. הוא למד תנ"ך עם פירושי רש"י ורד"ק, והתפרסם כעילוי, התענג על מליצות הכתיבה והתחבר לחסידים שמילאו את בית המדרש המקומי, מה שהטמיע בו חיבה לחסידות. רב חסידי ביקש לשדך לו את בתו, אך אביו, רבי בנימין, התנגד לכך בתוקף. בגיל חמש-עשרה, בה'תקצ"ו (1836), נישא לבתו של רבי מיכאל לייפסקר, סוחר נכבד מביאליסטוק, והתיישב בבית חותנו. שם העמיק במשך חמש שנים בלימוד חושן משפט ובכתבי רבי יהונתן אייבשיץ, אותם העתיק בדבקות, אם כי מאוחר יותר הודפסו על ידי אחרים ללא ציון שמו. חותנו תכנן לשלוחו לישיבת וולוז'ין, אך חסידי קוצק בביאליסטוק ניסו למשוך אותו לחסידותם. פיינשטיין בחר בדרך עצמאית, ולצד לימודי התורה רכש ידע בהנדסה ואלגברה. רכש ידע בשפות זרות והצליח להקים עסק משלו, שבו צבר הון נכבד.
בה'תר"א (1841), כאשר חותנו נקלע לקשיים כלכליים, עזב את ביאליסטוק עם אשתו וילדם הקטן ושב לדומצ'ב. בה'תר"ב (1842) פקדה את העיירה שרפה שכילתה את הבתים ואת בית המדרש. במסירות נפש יצא לאסוף תרומות לבניית בית המדרש מחדש. בה'תר"ד (1844) נפתחה בפניו הזדמנות חדשה: גביר מבריסק, קבלן ממשלתי, מינה אותו לסוכנו ורואה חשבונו. הוא עבר לבריסק, ובתוך שנה הפך לממונה על עסקי הגביר. לאחר מכן עבר עם מעסיקו לוורשה, שם ניהל את אספקת הלחם לצבא בעיר ובפלוצק. כעבור שנה, בשותפות עם אדם נוסף, לקח על עצמו את אספקת המזון לצבא ברחבי פולין. לאחר שנתיים בורשה, שב לבריסק עם משפחתו והשתקע שם.
בה'תרי"ג (1853), עם פרוץ מלחמת קרים, נקרא על ידי קבלן צבאי לקרים לנהל את אספקת המזון לחיילים. שם חלה, אך עם תום המלחמה בה'תרט"ו (1856) שב לביתו מותש. בשלוש השנים הבאות עבד כשכיר בעסקי אספקה צבאית בוורשה, לובלין וקייב, אך תקופה זו הוכתמה באבל: שתי בנותיו ובנו נפטרו ממגפת כולרה. לאחר מכן החליט לעמוד ברשות עצמו, לקח על עצמו לספק מזון לחיילים באופן עצמאי והצליח לצבור הון נכבד. במקביל פנה לכתיבה ופרסם מאמרים בכתבי עת ידועים כגון "המגיד", "הלבנון", "הכרמל" ו"דער איזראעליט", הכרם, שבהם שיתף מחשבות תורניות והגותיות. הוא שימש גם כפרנס בקהילת בריסק במשך שנים רבות, ותרם לשימור המורשת היהודית בספריו.
הוא נפטר בבריסק ב-18 בינואר 1903.
ספריו

הגדה לליל שמורים עם באור תלפיות, פירוש להגדה של פסח, ורשה תר"ל, 1869, באתר היברובוקס
דברי חכמים וחידותם, חידות ודברי חכמה תורניים, ורשה תרנ"ה, 1895, באתר היברובוקס
מגדל דויד, חיבור תורני, ורשה תרנ"ה, 1895, באתר היברובוקס
תלפיות, פירושים תורניים, ורשה תרנ"ו, 1896, באתר היברובוקס
אלף המגן, פירושים תורניים, ורשה תר"ס, 1900, באתר היברובוקס
עיר תהילה, תולדות הקהילה היהודית בבריסק, ורשה תרמ"ו, 1886, באתר היברובוקס שנכתב בשיתוף עם אברהם מרדכי פינקלשטיין. עם מכתבים מרבי אריה ליב ילין, רבי מאיר יונה ברנצקי, רבי מרדכי גימפל יפה, רבי יוסף לוינשטיין, רבי דוד טבלי אפרתי, רבי אליעזר ליפמן רבינוביץ ממינסק, רבי צבי יחזקאל מיכלסון, רבי רפאל נתן נטע רבינוביץ, שלמה זלמן חיים הלברשטאם, אברהם אליהו הרכבי.
לקריאה נוספת

ספר זכרון - ספר האסיף, ורשה תרמ"ט, עמ' 166, באתר אוצר החכמה (צפייה מוגבלת למנויים)
"ימי צבאי" אוטוביוגרפיה בהספרייה הלאומית
הרמן רוזנטל, ‏ARYEH LÖB "אריה ליב פיינשטיין", במהדורת 1901–1906 של האנציקלופדיה היהודית (באנגלית)
William Zeitlin (Hrsg.), Kiryat sefer – Bibliotheca Hebraica post-Mendelssohniana: Bibliographisches Handbuch der Neuhebraeischen litteratur, seit Beginn der Mendelssohn’schen Epoche bis zum Jahre 1890, vol. 1, Leipzig: K.F. Koehler’s Antiquarium, 1891, pp. 83. (בגרמנית)
הערות שוליים

↑  באנציקלופדיה היהודית נכתב כי נולד ב6 בדצמבר 1821, אך תאריך זה סותר את דבריו של פיינשטיין עצמו באוטוביוגרפיה שלו "ימי צבאי" שבו ציין כי נולד בב' בשבט ה'תקפ"א.
↑  בן רבי מאיר יחיאל מיכל בן רבי מרדכי, מוזכר ב"עיר תהילה", עמ' 126.
| --- | --- |
בקרת זהויות :  NLI: 987007297256905171  GND: 138460892  ISNI: 0000 0000 7105 5296  LCCN: nr96016759  NTA: 301920222  VIAF: 97315963   WorldCat (עם VIAF): 97315963
נישואים

נישואים (מקובלת גם המילה הארמית "נישואין") הוא מערכת חיים זוגית ממוסדת על מנת לחיות יחדיו ולהקים משפחה, ותחולתו הוא בטקס משפטי, דתי, או חברתי.
ההגדרה המדויקת של נישואים השתנתה לאורך ההיסטוריה ובתרבויות שונות, אך לרוב ההגדרות מאפיינים משותפים: נישואים יוצרים קשר פומבי ומחייב, מקנים סטטוס חוקי וחברתי שונה ומוגבלים לבני זוג שאינם קרובי משפחה מדרגה ראשונה. להסדרת נישואים בעת המודרנית יש שתי דרכים נפוצות: הראשונה והותיקה יותר מסדירה את הקשר במסגרת דתית, בה בני הזוג מקיימים את התהליך הנדרש לנישואים מתוקף דתם או שמוסד דתי מקנה לנישואים את מעמדם. הדרך השנייה היא באמצעות מושג המדינה המודרני המאפשר נישואים אזרחיים, שבהם המדינה, כגוף חילוני, מקנה לנישואים את מעמדם. לקשר הנישואים השלכות פסיכולוגיות חברתיות, משפטיות ודתיות.
הבטים משפטיים של נישואים

הנישואים מסדירים שלושה מישורים של סטטוס הנישואים:
דרך יצירת הנישואים
מערכת זכויות וחובות המהוות את תוכן הנישואים
דרך להפקעת הנישואים
הבטים פסיכולוגיים וגנטיים של נישואים

נישואים משפיעים על בני הזוג הבוחרים למסד את הקשר ביניהם, אך טיב ההשפעה הפסיכולוגית ומשכה מורכב.
הבטים פסיכולוגיים וגנטיים של נישואים > קשר בין נישואים ותחושת סיפוק

ידוע כי אנשים נשואים מרוצים יותר מחייהם, אך לפחות בצורה חלקית תחושות אלו מוסברות על ידי תהליך בחירת בני הזוג. בממוצע, אנשים המרוצים מחייהם נוטים מראש יותר להתחתן. מחקרים אשר נתנו דעתם להטיה זו מציינים כי השפעות הנישואים הן כנראה חולפות וקצרות מועד. מחקר שבוצע על אוכלוסייה בריטית מצא כי מיד לאחר הנישואים ישנה עלייה ברמת הסיפוק מהחיים, אך לאחר זמן מועט עליה זו שוככת לרמת הסיפוק בה היה האדם טרם נישא תוצאות המחקר תוקפו שנתיים מאוחר יותר על אוכלוסייה אוסטרלית. עוד ידוע כי התכונות האישיות של האדם יכולות להיות קשורות לצורה בה הנישואים ישפיעו עליו. שיטה ידועה למדידת היבטים באישיות של האדם נקראת מדידת חמש התכונות הגדולות. תכונות אלו נוטות להישאר יחסית קבועות והן נמצאו כבעלות כושר הסברה טוב להתנהגות האדם בסיטואציות שונות. במחקר אחד נמצא למשל כי נשים, אך לא גברים, אשר היו גבוהות בתכונת המכוונות (Conscientiousness) נטו לחוות סיפוק מתמשך גם זמן רב לאחר הנישואין. דבר זה עולה בקנה מידה אחד עם הידוע על אנשים בעלי ציונים גבוהים בתכונה זו: הם נוטים לייחס ערך רב יותר ליעדים של מערכות יחסים חברתיות, והם יותר מרוצים ממערכות היחסים שיש להם.
הבטים פסיכולוגיים וגנטיים של נישואים > גנטיקה בנישואין וגירושין

ידוע כי ישנם גורמים גנטיים המשפיעים על הנטייה להתחתן, השפעתם מקסימלית באמצע החיים אך היא שוככת עם ההגעה לבגרות המאוחרת. באופן דומה מחקר שבחן עד כמה מסבירה שונות גנטית גירושין בן בני זוג מצא כי השונות המוסברת הייתה מעל 50%. מחקר נוסף תימך את התוצאות בכך שהראה כי ילדים להורים ביולוגיים גרושים היו בעלי נטייה לחוסר יציבות בזוגיות.
צורות שונות של נישואים

הנישואים קיימים כמעט בכל תרבות וחברה בצורה אחת או אחרת. ישנן מספר צורות של נישואים:
נישואים מונוגמיים כוללים שני בני זוג. זוהי צורת הנישואים המותרת היחידה במרבית מדינות העולם המערבי, כאשר נישואים ליותר מבן זוג אחד נקראים ביגמיה ואסורים על פי החוק.
נישואים פוליגמיים הם נישואים שבהם אדם אחד נשוי למספר בני זוג.
נישואים פוליגמיים מתחלקים לשתי צורות:
פוליגניה: נישואים שבהם גבר אחד נשוי למספר נשים. נישואים אלו קיימים בתרבות פטריארכלית בה הגברים הם השולטים בחברה, והנישואים למספר נשים מעידים על מצב כלכלי וחברתי גבוה של הגבר. כמו כן קיימים נישואים אלו בחברות המתפרנסות מחקלאות אקסטנסיבית בהן כל אישה נוספת מעלה את ההכנסה המשפחתית- להפך מהחברות בהן האישה תלויה כלכלית בבעל ולכן רק מעט גברים יכולים להרשות לעצמם ריבוי נשים. בנוסף לכך, צורת נישואים זו מאפשרת לגבר להעמיד מספר רב יותר של צאצאים מאשר בנישואים מונוגמיים. נישואים למספר נשים מותרים בדת האסלאם ולפיכך מותרים בחלק ממדינות האסלאם. מקרה פרטי של פוליגניה הוא ביגמיה - נישואים של גבר אחד לשתי נשים.
פוליאנדריה: נישואים שבהם אישה אחת נשואה למספר גברים. אף שהתופעה נדירה, היא קיימת בתרבות פטריאכלית או מטרילינאלית החיה במחסור - האדמות הראויות לגידולים חקלאיים קטנות. כיוון שלראש משפחה אין מספיק אדמות לחלק לכל בניו, בניו מקבלים את האדמה כאחד, ונישאים לאישה אחת בלבד.
גם בפוליגמיה וגם בפוליאנדריה, בדר"כ מעמד הגבר גבוה ממעמד האשה. בפולגמיה הגבר מחזיק מספר נשים. בפוליאנדריה מספר גברים מתחלקים באשה אחת.
מבחינה סוציולוגית ניתן לסווג את סוגי הנישואים לשתי צורות:
אנדוגמיה - נישואים בין בני זוג מאותה קבוצה חברתית (דת, גזע, מעמד, שבט, אידאולוגיה).
אקסוגמיה - נישואים בין בני זוג, אשר אינם מאותה מסגרת חברתית.
לעיתים ישנו שילוב בין אנדוגמיה ואקסוגמיה, לדוגמה, נישואים בין משפחות מלוכה ממדינות שונות (על מנת ליצור קשרים כלכליים) הם מקבוצה שונה מבחינת הלאום, ולעיתים מבחינת הדת, אך הם נמצאים באותה הקבוצה מבחינת המעמד החברתי והכלכלי.
נישואים הם בדרך כלל, אך לא תמיד, בין גבר לאישה. מספר מדינות מאפשרות נישואים חד-מיניים, שבהם בני הזוג הם שני גברים או שתי נשים. במהלך המאה ה-20 נכתבו הגדרות אלטרנטיביות רבות לנישואים, ועורערו רבות מן ההנחות החברתיות לגבי אופי ומטרת הנישואים והמשפחה.
בני אדם נשואים מנהלים לרוב יחידה כלכלית אחת ונושאים באחריות כלכלית זה כלפי זה. עם זאת, כיום ישנם העורכים הסכם ממון בטרום הנישואים למקרה של גירושים, אז אחד מבני הזוג לא יהיה זכאי לקבל רכוש שנצבר בתקופה שלפני הנישואים.
סיום הנישואים

את הנישואים ניתן לבטל במרבית התרבויות המערביות (למעט איסור גרושים בדת הקתולית, שאינו מתבטא בדרך כלל בחוקי המדינה) באמצעות גירושים, ולהגיע לסטטוס משפחתי של "גרוּשים". צעד, לעיתים פורמלי ולעיתים בלתי פורמלי, בדרך אל הגירושים הוא פרוד - מצב שבו בני הזוג חדלים לחיות ביחד, אך עדיין אינם גרושים.
סיום נישואים מתרחש גם במקרה של פטירת אחד מבני הזוג. במקרה זה בן הזוג הנותר משתחרר מזיקת הנישואים, ומעמדו המשפחתי הופך להיות "אלמן" או "אלמנה". מעמדם החברתי וההלכתי של האלמן או האלמנה בתרבויות המערביות, טוב יותר בדרך כלל ממעמדם של הגרושים, שבחרו מרצונם לסיים את הנישואים. לאלמן (ולאלמנה) זכויות קנייניות ברכושו של בת הזוג - הוא יורש אותו וזכאי לחלק מסוים מרכושו לפחות. במדינות מסוימות הוא אף זכאי לרשת רכוש אחר כגון קרנות פנסיה. בישראל יהיה זכאי לפחות למחצית הרכוש שנצבר במהלך הנישואים.
דרך נוספת לסיום הנישואים הוא ביטול הנישואים אם מלכתחילה נמצא בהם פגם משפטי או דתי שיכול להביא לביטולם, אם כי דרך זו איננה שכיחה.
נישואים ביהדות

ביהדות המקור לנישואים של בני נח, כלומר גויים, הוא בפסוקים הראשונים של המקרא: "עַל כֵּן יַעֲזָב אִישׁ אֶת אָבִיו וְאֶת אִמּוֹ וְדָבַק בְּאִשְׁתּוֹ וְהָיוּ לְבָשָׂר אֶחָד." (ספר בראשית, פרק ב', פסוק כ"ד). המקור לנישואים בין יהודים הוא בספר דברים "כי ייקח איש אשה" (ספר דברים, פרק כ"ד, פסוק א').
נישואים ביהדות > חופה וקידושין

על פי ההלכה, על בני הזוג המתכוונים להנשא לעבור שני שלבים נפרדים: הקידושין (בלשון התורה "אירושׂים") והנישואין. בשלב הקידושין מקדש הגבר את האישה באמצעות כסף, שְווה כסף, שטר אירוסין או ביאה תוך אמירת "הרי את מקודשת לי בביאה/שטר/כסף/חפץ זה כדת משה וישראל". מקרים שכאלו בגיל צעיר וכילדים אינם נחשבים לנישואים. לעומת זאת, ביהדות הרפורמית, טקס הקידושין נערך באופן שוויוני.
לאחר הקידושין נחשבת האישה "אשת איש" ואסורה להינשא לאחר. גויה אינה יכולה להינשא ליהודי ויהודיה אינה יכולה להינשא לגוי.
שלב הנישואים הוא ההתייחדות של שני בני הזוג בביתם שלהם. כיום נהוג לשלב מספר שיטות להשגת מטרה זו בתהליך החופה: הכניסה תחת לחופה וכניסה ל"חדר ייחוד".
נישואים ביהדות > מגבלות על התקשרות בנישואים

ביהדות יש מגבלות אחדות על התקשרות בנישואים איסורי חיתון, כך שאנשים מסוימים אינם רשאים להינשא זה לזה. ממזר אינו רשאי להתחתן עם מי שאינו ממזר למעט עם גרים. זו מגבלה קשה מאוד, שחלה על אוכלוסייה קטנה של אנשים שנקבעו כממזרים. צאצאיו של הממזר או הממזרת הם ממזרים עד סוף כל הדורות.
מגבלות אחרות: כהן אינו רשאי לשאת סוגים אחדים של נשים (ראו איסורי נישואים לכהן); קרובי משפחה דוגמת אח ואחות, אב ובתו, סבתא ונכד, אחיין ודודתו אינם רשאים להתחתן זה עם זה; איש שמערכת הרבייה החיצונית שלו (אבר המין או האשכים) נפגעו בצורה הגורמת לו עקרות, אינו רשאי לשאת אישה יהודייה.
כמו באסלאם ובמרבית הזרמים בנצרות, על פי היהדות שני בני זוג מאותו המין אינם רשאים להינשא.
נישואים ביהדות > זכויות וחובות

במקרא מוגדרות שלוש חובות בסיסיות של הגבר כלפי האישה: שאר, כסות ועונה, כלומר מזונות, ביגוד ויחסי אישות. "אִם אַחֶרֶת יִקַּח לוֹ, שְׁאֵרָהּ כְּסוּתָהּ וְעֹנָתָהּ לֹא יִגְרָע:" (שמות, כ"א י'). חז"ל הוסיפו עוד שבעה ובהם: רפואתה, פדיונה וקבורתה וקבעו ארבע מחויבויות של האישה כלפי הבעל והם מעשי ידיה, מציאתה, פירות מנכסיה, וירושתה. חובתה של האישה היא סיפוקו המיני של הבעל בעת שירצה, בדומה למחויבותו כלפיה בכל עת שתרצה ותרמז לו, ובנוסף הוא גם חייב במצווה מהתורה, לקיים עימה יחסים בזמנים קבועים אלא אם כן אינה חפצה בכך, וזו היא מצוות עונה.
החובות והזכויות של בני הזוג נידונים במשפט העברי בעיקר במסכת כתובות במשנה ובתלמוד, ובחלק אבן העזר של השולחן ערוך. נהוג שבני הזוג מחלקים ביניהם את מטלות משק הבית והכלכלה באופן כלשהו ומשתתפים ביחד בגידול הילדים.
על פי החוק העברי לאישה אין זכויות על רכוש בעלה, והיא אינה יורשת את בעלה, אלא רק בניה. על פי החוק הישראלי, לבני זוג נשואים יש זכויות זה על רכושו של זה, כך שאם אחד מבני הזוג נפטר, בן הזוג וילדיהם המשותפים יורשים את רכושו.
בשנה הראשונה לאחר הנישואים מצווה הבעל לשמח את אשתו. בשנה זו נוהגים שהבעל לא יתרחק מהבית למשך יותר מיממה. בספר דברים מופיעה התייחסות מפורשת לכך:
כלל זה חל בזמן מלחמת רשות, אך למלחמת מצווה "הכל יוצאין אפילו חתן מחדרו וכלה מחופתה" (סוטה פ"ח מ"ז).
נישואים ביהדות > הפקעת הנישואים

לפי ההלכה, אין אפשרות להפקיע נישואים אלא באמצעות גט. הנישואים פוקעים גם עם פטירת בן / בת הזוג. עם זאת, במקרים קיצוניים מסוימים, שבהם התברר שהבעל הסתיר מידע קריטי מאשתו, יכול בית הדין להפקיע את הנישואים. הדבר נעשה בכמה דרכים:
באמצעות הקביעה כי הקידושין היו "קידושי טעות" מעיקרם, מאחר שהוסתר מידע קריטי על ידי אחד הצדדים.
באמצעות שימוש בכלל 'אפקעינהו רבנן לקידושין מיניה', שמשמעו הפקעת הקידושין וביטולם. במקרים של עגינות יהיה לעיתים שימוש בכלי משפטי זה על מנת להתיר אישה מעגינותה, אך בכל הדורות נעשה שימוש מועט בלבד בכלי זה.
לעיתים נעשה פשפוש בפרטי הקידושין וניסיון לבטלם על ידי מציאת פגם כלשהו בעדים.
בפסק דין האח והאחות נעשה שימוש בכלי נוסף. שם באמצעות הפקעת גרות של הבעל, קבעו שהוא לא היה יהודי בשעה שקידש את אשתו, וממילא הקידושין לא חלו.
נישואים בנצרות > נישואים בנצרות הפרוטסטנטית

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
נישואים בנצרות > נישואים בנצרות הקתולית

נישואים קתוליים הם נישואים לכל החיים, עד שהמוות יפריד בין בני הזוג. הטקס נערך בדרך כלל בכנסייה על ידי כומר קתולי. בטקס הנוצרי, לעומת היהודי והאסלאמי, כל אחד מבני הזוג מביע נכונות להתחתן. בנוסף, צריך לפחות שני עדים מלבד הכומר המחתן. בטקס נהוג גם לאפשר למי שבקהל המתנגד לנישואים, מכל סיבה שהיא, לעשות זאת לפני תום הטקס.
הכנסייה הקתולית גם מכירה בנישואים וגם רואה אותם כמקודשים, בתנאים שלהלן:
שני בני הזוג נוצרים-קתולים
שני בני הזוג נוצרים-פרוטסטנטים שהוטבלו
שני בני הזוג נוצרים-אורתודוקסים שהוטבלו
הכנסייה הקתולית אמנם מכירה בנישואים אך לא רואה אותם כמקודשים, בתנאים שלהלן:
נישואים בין נוצרי-קתולי לבת זוג נוצרייה מזרם אחר שהוטבלה (וגם להפך: חתן פרוטסטנטי שהוטבל וכלה קתולית) - הערה: במקרה זה נדרש אישור מבישוף כדי לקבל חריגה כדי שיחשבו כנישואים מקודשים
נישואים בין נוצרי-קתולי לבת זוג מדת אחרת (וגם להפך: חתן מדת אחרת וכלה קתולית) - הערה: במקרה זה נדרש אישור מבישוף כדי לקבל חריגה, אך עדיין לא ייחשבו כנישואים מקודשים
נישואים בין שני בני זוג מדת אחרת (למשל: חתן מוסלמי וכלה מוסלמית)
נישואים באסלאם ובדת הדרוזית

באסלאם הסוני הגבר יכול לגרש את האישה בעל כורחה, ואף לשאת ארבע נשים. גם ביהדות הותר לשאת מספר נשים – עד חרם דרבנו גרשום, חז"ל התירו לשאת עד ארבע נשים.
באסלאם, נישואי הנאה, המכונים "מסיאר" (בערבית: المسيار) בסונה ו"מֻתעה" (בערבית: المتعة) בשיעה, הם נישואים לפרק זמן מוגבל ולמטרות הנאה בלבד ולמעשה נחשבים למעין זנות ממוסדת באסלאם.
נישואים בישראל

חוק גיל הנישואין מתיר נישואים רק לאחר ששני בני הזוג הגיעו לגיל 18 שנה (בנסיבות מיוחדות רשאי בית המשפט להתיר נישואים בגיל צעיר יותר).
בישראל ניתן להתחתן באופן חוקי רק בנישואים דתיים, על פי דתם של בני הזוג: יהדות, נצרות, אסלאם והעדה הדרוזית. חוק שיפוט בתי דין רבניים (נישואין וגירושין) קובע כי "ענייני נישואין וגירושין של יהודים בישראל אזרחי המדינה או תושביה יהיו בשיפוטם הייחודי של בתי דין רבניים". אין אפשרות חוקית להתחתן בישראל בנישואים אזרחיים. זוגות שאינם מעוניינים להתחתן במסגרת הרבנות, יכולים להתחתן בחו"ל (קפריסין היא יעד פופולרי על שום קרבתה וההליך המהיר), ונישואים אלו יוכרו בישראל. המדינה אינה מכירה גם בטקסי נישואים דתיים רפורמיים וקונסרבטיביים או בטקסי נישואים פרטיים הנערכים על ידי עורכי טקסים חילוניים.
בני זוג שאינם נשואים הגרים יחד ומנהלים משק בית משותף מוכרים כידועים בציבור, והם זכאים לרבות מהזכויות להן זכאים בני זוג נשואים.
כחלק מההסכם הקואליציוני דרשה מפלגת שינוי, הרואה במצב זה משום כפייה דתית, מציאת פתרון חוקי לבעייתם של אלה שאינם יכולים להינשא בישראל. הוועדה שישבה על המדוכה, הציעה פתרון שאינו זהה לנישואים אזרחיים, והוא ברית הזוגיות. גרסה מצומצמת של הצעה זו אושרה כחוק ברית הזוגיות לחסרי דת.
נישואים חד-מיניים

נישואים חד-מיניים הם נישואים בין בני זוג המשתייכים לאותו מין. דהיינו נישואים בין שני גברים או בין שתי נשים.
החל מסוף המאה העשרים ניכרת מגמה להתייחס לנישואים אזרחיים כאל זכות שהמדינה מחויבת להעניק לכל אזרחיה ללא הבדל נטייה מינית. נישואים ברוב המדינות כרוכים בשורה של הטבות חוקיות וכלכליות, בין השאר בתחום הפנסיה, משכנתא, מיסים, הגירה, זכות למזונות ואחריות הורית על ילדי בן-הזוג.
ב-28 מדינות מאפשר החוק רשמית לקיים נישואים אזרחיים בין בני אותו המין בה (נכון לשנת 2019):
אורוגוואי, אוסטריה, אוסטרליה, איסלנד, אירלנד, אקוודור, ארגנטינה, ארצות הברית, בלגיה, ברזיל, גרינלנד, גרמניה, דנמרק, דרום אפריקה, הולנד, הממלכה המאוחדת, טאיוואן, לוקסמבורג, מלטה, נורווגיה, ניו זילנד, ספרד, פורטוגל, פינלנד, צרפת, קולומביה, קנדה, שוודיה. במספר מדינות נישואים חד-מיניים מתקיימים רק בחלק מהאזורים, למשל מקסיקו בה נישואים אלו מוכרים בחלק מהמחוזות וכן בבירה מקסיקו סיטי.
זוגות חד מיניים שנישאו מחוץ לישראל, זכאים להירשם כנשואים בישראל על ידי מנהל האוכלוסין. זאת על סמך פסק דין תקדימי של בית המשפט העליון אשר קבע בנובמבר 2006 כי על מנהל האוכלוסין לרשום כנשואים בני זוג מאותו המין שהתחתנו בקנדה (בג"ץ יוסי בן ארי נגד מנהל מינהל האוכלוסין במשרד הפנים). בדומה לפסיקתו בנושא נישואים בין גבר לאישה מחוץ לישראל, גם כאן הדגיש בית המשפט כי מדובר בהחלטה לעניין רישום ולא בקביעת סטטוס:
"איננו מחליטים כי בישראל מוכרים נישואים בין בני אותו מין; איננו מכירים בסטטוס חדש של נישואים אלה; איננו נוקטים כל עמדה באשר להכרה בישראל של נישואין בין בני אותו מין הנערכים מחוץ לישראל (הן בין תושבי ישראל והן בין מי שאינם תושבי ישראל)".
יום נישואים

יום נישואים הוא היום בשנה בו התקיימה חתונת הזוג. בתרבויות שונות קיימים מנהגים שונים לציון יום הנישואים אך ככלל נהוג שהבעל מעניק לאשתו מתנה ביום זה. באירופה נהוג יחס סמלי בין ערך המתנה למניין שנות הנישואים. שרידיו של מנהג זה מצויים גם כיום בתרבות הישראלית, והם חגיגות 'חתונת כסף' במלאת עשרים וחמש שנות נישואים ו-'חתונת זהב' במלאת יובל.
ראו גם

אהבה
גירושים
יחסי כלה וחמות
נישואים בין-דוריים
נישואים בסתר
יהדות אינסברוק

| --- | --- |

הכניסה לבית הכנסת ברחוב זילגאסה 8, שנחנך בשנת 1993
 שפה רשמית:  גרמנית
 מדינה:  אוסטריה אוסטריה
 מטה הארגון:  Sillgasse 15, 6020 Innsbruck, אוסטריה
 בעלות:  הקהילה היהודית
 חברים:  120 נכון ל-2022
 נשיא:  זיגפריד אביאל גיטרלה
 www.ikg-innsbruck.at   
 קואורדינטות:  47°16′05″N 11°23′58″E﻿ / ﻿47.26802115914451°N 11.399568727911767°E﻿ / 47.26802115914451; 11.399568727911767
  (למפת אוסטריה מוגדלת) וינה זלצבורג גראץ לינץ קלגנפורט שווייץ לכ. גרמניה צ'כיה סלוב. איטליה סלובניה הונגריהאינסברוק(למפת אוסטריה רגילה) וינה זלצבורג גראץ לינץ קלגנפורט שווייץ ל גרמניה צ'כיה ס. איטליה סלובניה הונ.אינסברוק   he
 מיקום בניין הקהילה היהודית ובית הכנסת
 
יהדות אינסברוק (באנגלית: History of the Jews in Innsbruck) החלה להתבסס במאה ה-13, כאשר הקהילה היהודית בעיר הייתה קטנה יחסית. לאורך השנים התרחשו גירושים חוזרים ונשנים של יהודים מהאזור. במהלך המאה ה-17 היה מעמדם של היהודי אינסברוק בלתי יציב, והם נאלצו להתמודד עם גירושים תכופים. במאה ה-19 התבססה הקהילה בעיר, נבנה בית כנסת, התנהלו חיי דת פעילים, ונוצרו קשרי שיתוף פעולה בין יהודים לנוצרים.
מספר היהודים הגבוה ביותר באינסברוק נרשם לפני מלחמת העולם הראשונה, אז התגוררו בעיר כ-500 יהודים. בתקופת השלטון הנאצי, חוו יהודי אינסברוק רדיפות והשמדה. עם פרוץ השואה, בשנת 1938, נותרו בעיר כ-250 יהודים בלבד, שכן רבים נמלטו מאוסטריה. יהודים רבים מאינסברוק נרצחו במהלך השואה, כאשר בליל הבדולח היו יהודי העיר יעד מרכזי להתקפות. לאחר מלחמת העולם השנייה, צמחה הקהילה היהודית באינסברוק באיטיות, כאשר מרבית השבים לעיר היו יהודים מבוגרים. בית הכנסת הישן, שנהרס במהלך הפוגרום בליל הבדולח, נבנה מחדש באותו מיקום. בעיר הוצבו אנדרטאות רבות להנצחת קרבנות השואה.